操至壽春，時廬江界有山賊陳策，眾數萬人，臨險而守。曄曰：「策等小豎，因亂赴險，遂相依為強耳，非有爵命威信相伏也。往者偏將資輕，而中國未夷，故策敢據險以守。今天下略定，後伏先誅。夫畏死趨賞，愚知所同，故廣武君為韓信畫策。謂其威名足以先聲後實而服鄰國也。豈況明公之德，東征西怨，先開賞募，大兵臨之，令宣之日，軍門啟而虜自潰矣。」操笑曰：「卿言近之!」遂遣猛將在前，大軍在後，至則克策，如曄所度。操還，辟曄為司空倉曹掾。